মঙ্গলবার বিচারপতি নজরুল ইসলাম চৌধুরী ও বিচারপতি আনোয়ারুল হকের সমন্বয়ে গঠিত বেঞ্চ শুনানি শেষে এ নির্দশ দেয়।    সকাল সোয়া ১০টার দিকে রাজধানীর ইউনাইটেড হাসপাতালের একটি অ্যাম্বুলেন্সে ফারুককে সুপ্রিম কোর্টে হাজির করা হয়।    এর আগে সোমবার শুনানির সময় ফারুকের আইনজীবীরা জানান, পুলিশের বাধার কারণে ফারুককে হাসপাতাল  থেকে আদালতে হাজির করা যায়নি। এর পরিপ্রেক্ষিতে তাকে হাজির করতে ডিএমপি কমিশনারকে নির্দেশ দেয় হাইকোর্ট।    বিরোধীদলীয় চিফ হুইপের বিরুদ্ধে পুলিশের দায়ের করা মামলায় আগাম জামিনের জন্য সোমবার দুপুর আড়াইটার দিকে আবেদন করা হয়। পরে বিকেল ৪টায় শুনানির সময় নির্ধারণ করে হাইকোর্ট।    উল্লেখ্য, বিএনপি-জামাতের ডাকা ৪৮ ঘণ্টা হরতালের প্রথম দিন গত বুধবার রাজধানীর মানিক মিয়া এভিনিউতে পুলিশের লাঠিপেটায় আহত হন বিরোধীদলীয় চিফ হুইপ জয়নুল আবদিন ফারুক। ওই দিন রাতেই সরকারি কাজে বাধা দেয়ার অভিযোগে শেরেবাংলা নগর  থানার উপপরিদর্শক (এসআই) নাজমুল করিম বাদী হয়ে ফারুকের বিরুদ্ধে একটি মামলা করেন। এতে ফারুক ছাড়াও সংসদ সদস্য পাপিয়া সারোয়ারসহ অজ্ঞাত আরো ১০/১২ জনকে আসামি করা হয়।    হত্যার জন্যই পুলিশ ফারুকের ওপর হামলা চালিয়েছে-এ অভিযোগে পরদিন বিএনপির সংসদ সদস্যরা শেরেবাংলা নগর থানায় এজাহার দায়ের করতে গেলে পুলিশ তা মামলা হিসেবে গ্রহণ করেনি। পরে গতকাল (রোববার) মারধর ও হত্যাচেষ্টার অভিযোগে লক্ষ্মীপুর-৪ আসনের বিএনপিদলীয় সাংসদ এবিএম আশরাফউদ্দিন নিজান বাদী হয়ে ঢাকার মুখ্য মহানগর হাকিম (সিএমএম) আদালতে একটি মামলা করেন। পরে  শুনানি শেষে বিষয়টি তদন্ত করে আগামী ১০ আগস্ট এ বিষয়ে আদালতকে জানানোর নির্দেশ দেয় আদালত।